ג'סיקה פארה

ראשית חייה

פארה נולדה במונטריאול, קוויבק, קנדה, לאנתוני פארה, יושב הראש לשעבר של מחלקת החינוך ב"אוניברסיטת מקגיל", וללואיז מרסייה, מתורגמנית. יש לה שלושה אחים, והיא גדלה בשכונת נוטרדאם דה גרייס. היא דוברת שתי שפות, אנגלית וצרפתית. משפחתה הינה קתולית.
שני הוריה היו שחקנים - אביה היה מורה לדרמה וחלק מקבוצת תיאטרון, ואמה שיחקה בהפקות חובבים. כילדה נהגה פארה לצפות בחזרות של אביה, והחלה להתעניין במשחק בעצמה, כשעזרה לו ללמוד טקסט מ"הסערה". את לימודיה התיכוניים ביצעה ב"וילה מריה", תיכון קתולי פרטי לבנות במונטריאל. היא למדה דרמה ב"Theatreworks", והופיעה במספר הפקות חובבים כנערה, כשבין היתר גילמה את המשרתת מריאן ב"רובין הוד" ואת לוסי בהפקה התיאטרונית לספר "האריה, המכשפה וארון הבגדים".

קריירה

בשנתה האחרונה בתיכון שיחקה פארה בסרט הטלוויזיה "בונאנו: סיפורו של סנדק", כשבעקבותיו החליטה לפתח קריירת משחק. בשנת 1999 היו לה תפקידים מינוריים בפרק של סדרת האימה "Big Wolf on Campus" ובסרט הצרפתי "En Vacances". היא נשרה מלימודי האומנות בקולג' למען פיתוח קריירת המשחק שלה. היא עבדה לתקופה מסוימת כעוזרת צלם.
לאחר שנבחנה לתפקיד מינורי בסרט העצמאי "כוכבת" (2000) הבמאי דניס ארקנד בחר בה לגילום הדמות הראשית, שחקנית הוקי קרח נאיבית שנהיית לדוגמנית בינלאומית. אחד מהשחקנים שכיכבו לצדה היה דן אקרויד. סרט הסאטירה הוצג בפסטיבל קאן וזכה לביקורות מעורבות, ובעקבות יציאתו דורגה פארה כאחת מ-25 הנשים היפות ביותר בקנדה.
בהמשך כיכבה לצד פייפר פראבו ב"אבודות והוזות" (2001), סרט שמספר על שתי נאהבות צעירות בפנימיית בנות. זהו סרט הבכורה של הבמאית ליאה פול, והוא זכה לביקורות חיוביות בעת הקרנת ההשקה שלו בפסטיבל סאנדנס.
בשנת 2002 הופיעה פארה במיני סדרה "Random Passage", שמבוססת על סדרת ספרים עטורי פרסים של ברניס מורגן ומתרחשת בניופאונדלנד ולברדור במאה ה-19. באותה שנה היא הופיעה במיני סדרה "Napoléon", בה גילמה את דמותה של פילגש הקיסר, ובתפקיד קמע בסרט של דיפה מחטה "בוליווד הוליווד", בה גילמה זמרת פופ.
ב-2003 כיכבה במותחן "Posers", זאת לאחר שהופיעה באותה שנה במיני סדרה של רשת "CTV"‏ "The Death and Life of Nancy Eaton", שמבוססת על סיפורה של ננסי איטון.
בשנת 2004 היא הופיעה לראשונה בקולנוע ההוליוודי, כשגילמה את אשת דמותו של ג'וש הארטנט בסרט "3 בפארק", שבוים על ידי פול מקגיגן. בהמשך השנה כיכבה לצד סופיה לורן וקריס קריסטופרסון במיני סדרה על שנות ה-60, "Lives of the Saints", הופיעה בסרט המוקומנטרי "תראו את הסרט" לצד ג'ון צ'ו ושיחקה בדרמת הנעורים של רשת "The WB", "ג'ק ובובי", שעוסקת בסיפורם של שני אחים הגדלים בנפרד, שאת אחד מהם מגלמת פארה.
בשנת 2007 היא הצטלמה לפיילוט של רשת "CBS"‏ "Protect and Serve", והצטלמה לסרט הצרפתי-קנדי העצמאי "Jusqu'à toi" בתפקיד ליזה, לצד ג'סטין ברת'ה, מלאני לורן ובילי בויד.
בשנת 2008 היא גילמה תפקיד מינורי ב"The Trotsky", סרט קומדיה שבוים על ידי ג'ייקוב טירי, ובנובמבר של אותה שנה היא שיחקה בסרט הערפדים "Suck", שביים רוב סטפניוק, כשלשם כך למדה לנגן בגיטרה בס. הסרט הוצג בפסטיבל הסרטים בטורונטו בשנת 2009, והיא הייתה מועמדת עליו לפרס "Canadian Comedy Awards" בקטגוריית "השחרנית הטובה ביותר".
בשנת 2010 היא גילמה מעריצה לצד קרייג רובינסון בקומדיה הקולנועית "מכונת זמן בג'קוזי", והופיעה בקומדיה הקנדית "Peepers", שעוסקת בתופעת המציצנות והוצגה בפסטיבל Just for Laughs.
באותה שנה היא לוהקה לקאסט סדרת הטלוויזיה של רשת AMC "מד מן", בה היא מגלמת את דמותה של מייגן קלבה, מזכירה בחברת "סטרלינג קופר דרייפר פרייס", ובהמשך אשתו השנייה של דון דרייפר. בעונה ה-5 של הסדרה דמותה נהייתה לראשית.
ב-2011 היא הופיעה בסרט הקצר "Beholder" שבוים על ידי נישה גנטרה, וכיכבה ב"The Way of the West", מערבון אודות המשטרה הרכובה המלכותית של קנדה, ובקומדיה "Sorry, Rabbi", שביים מארק סלוצקי.
ב-2012 היא שיתפה פעולה על להקת הרוק האלטרנטיבי "the Jesus and Mary Chain", כשהופיעה איתם עם שירם "Just Like Honey" בשתי הופעות, בבאפלו ובטורונטו. באותה שנה היא הצטלמה לקומדיה הרומנטית דלת התקציב "Standby" בלוקסמבורג ובאירלנד, בה היא מגלמת את הדמות הנשית הראשית, אליס.

חיים אישיים

בשנת 2007 נישאה פארה למפיק ג'ו סמית', ובשנת 2010 השניים התגרשו. החל ממאי 2012 היא יוצאת עם המוזיקאי הקנדי ג'ון קסטנר, סולן להקות הפאנק "Asexuals" ו-"Doughboys".